**“NAVOIY KON-METALLURGIYA KOMBINATI”**

**AKSIYADORLIK JAMIYATINING**

**USTAVI**

# UMUMIY QOIDALAR

* 1. “Navoiy kon-metallurgiya kombinati” aksiyadorlik jamiyati (keyingi o‘rinlarda – “Jamiyat”) O‘zbekiston Respublikasining 2014 yil 6 maydagi “Aksiyadorlik jamiyatlari va aksiyadorlar huquqini himoya qilish to‘g‘risida”gi Qonuni, O‘zbekiston Respublikasi Prezidentining 2019 yil 17 yanvardagi PQ-4124-son “[Kon-metallurgiya tarmog‘i korxonalari faoliyatini yanada takomillashtirish chora-tadbirlari to‘g‘risida](https://lex.uz/docs/4168220)”, 2020 yil 6 martdagi PQ-4629-sonli “[Navoiy kon-metallurgiya kombinati” davlat korxonasini isloh qilish chora-tadbirlari to‘g‘risida](https://lex.uz/docs/4755119)” Qarorlari, O‘zbekiston Respublikasi Vazirlar Mahkamasining 2021 yil 30 martdagi 170-son “Navoiyuran” davlat korxonasi, “Navoiy kon-metallurgiya kombinati” aksiyadorlik jamiyati va “Navoiy kon-metallurgiya kombinati jamg‘armasi” davlat muassasasi faoliyatini tashkil etish to‘g‘risida”, boshqa me’yoriy-huquqiy hujjatlar (keyingi o‘rinlarda – “Qonunchilik”) va mazkur Ustav (keyingi o‘rinlarda – “Ustav”) asosida tashkil etiladi va o‘z faoliyatini amalga oshiradi.
  2. Jamiyatning huquqiy maqomi, uning aksiyadorlari huquqlari va majburiyatlari O‘zbekiston Respublikasi Fuqarolik kodeksi, O‘zbekiston Respublikasining 2014 yil 6 maydagi “Aksiyadorlik jamiyatlari va aksiyadorlar huquqini himoya qilish to‘g‘risida”gi Qonuni va Ustav bilan belgilanadi.

# JAMIYATNING FIRMA NOMI, JOYLASHGAN MANZILI

# VA ELEKTRON POCHTA MANZILI

## Jamiyatning to‘liq firma nomi:

## davlat tilida (lotin alifbosida): **“Navoiy kon-metallurgiya kombinati” aksiyadorlik jamiyati**;

## davlat tilida (kiril alifbosida): **“Навоий кон-металлургия комбинати” акциядорлик жамияти**;

### rus tilida: **акционерное общество** **«Навоийский горно-металлургический комбинат»**;

### ingliz tilida: **“Navoi Mining and Metallurgical Company” Joint-Stock Company**.

## Jamiyatning qisqartirilgan firma nomi:

## davlat tilida (lotin alifbosida): **“NKMK” AJ**;

## davlat tilida (kiril alifbosida): **“НКМК” АЖ**;

### rus tilida: **АО** **«НГМК»**;

### ingliz tilida: **“NMMC” JSC**.

## Jamiyatning joylashgan joyi va pochta manzili: 210100, O‘zbekiston, Navoiy viloyati, Navoiy shahri, Navoiy ko‘chasi, 27-uy

## Jamiyatning elektron pochta manzili: [info@ngmk.uz](mailto:info@ngmk.uz)

## Jamiyatning rasmiy korporativ veb-sayti: [www.ngmk.uz](http://www.ngmk.uz)

1. **JAMIYATNING HUQUQIY MAQOMI**
   1. Jamiyat yuridik shaxs bo‘lib, alohida mol-mulkka, shu jumladan ustav fondi (kapitali)da unga berilgan, mustaqil balansida qayd etilgan mol-mulkka ega bo‘ladi, o‘z nomidan mulkiy va shaxsiy nomulkiy huquqlarni olishi hamda amalga oshirishi, zimmasiga majburiyatlar olishi, sudda da’vogar va javobgar bo‘lishi mumkin.
   2. Jamiyat davlat ro‘yxatidan o‘tkazilgan paytdan e’tiboran yuridik shaxs maqomiga ega bo‘ladi.
   3. Jamiyat cheklanmagan muddatga tashkil etiladi.
   4. Jamiyat Qonunchillikda belgilangan tartibda O‘zbekiston Respublikasi hududida va uning hududidan tashqarida bank hisobvaraqlarini ochish huquqiga ega.
   5. Jamiyat firma nomi davlat tilida to‘liq yozilgan va joylashgan manzili ko‘rsatilgan dumaloq muhrga ega bo‘lish huquqiga ega. Muhrda firma nomi bir vaqtning o‘zida boshqa istalgan tilda ko‘rsatilishi mumkin.
   6. Jamiyat o‘z nomi yozilgan shtamp va blanklarga, o‘z timsoliga, shuningdek, belgilangan tartibda ro‘yxatdan o‘tkazilgan tovar belgisi va fuqarolik muomalasi ishtirokchilarining, tovarlarning, ishlarning va xizmatlarning xususiy alomatlarini aks ettiruvchi boshqa vositalarga ega bo‘lishga haqlidir.
   7. Jamiyat o‘z majburiyatlari yuzasidan o‘ziga tegishli bo‘lgan barcha mol-mulk bilan javobgar bo‘ladi.
   8. Aksiyador Jamiyatning majburiyatlari yuzasidan javobgar bo‘lmaydi va uning faoliyati bilan bog‘liq zararlarning o‘rnini o‘ziga tegishli aksiyalar qiymati doirasida qoplash tavakkalchiligini o‘z zimmasiga oladi.
   9. Aksiyaning haqini to‘liq to‘lamagan aksiyador Jamiyat majburiyatlari yuzasidan unga tegishli bo‘lgan aksiyalar qiymatining to‘lanmagan qismi doirasida solidar javobgar bo‘ladi.
   10. Jamiyat o‘z aksiyadorining majburiyatlari yuzasidan javobgar bo‘lmaydi.
   11. Davlat va uning organlari jamiyatning majburiyatlari yuzasidan javobgar bo‘lmaydi, xuddi shuningdek jamiyat ham davlat va uning organlarining majburiyatlari yuzasidan javobgar bo‘lmaydi.
   12. Jamiyat Qonunchilikda belgilangan tartibda filiallar tashkil etishi va vakolatxonalar ochish huquqiga ega.
   13. Jamiyat aksiyadorlik jamiyati yoki mas’uliyati cheklangan jamiyat shakldagi sho‘‘ba va tobe xo‘jalik jamiyatlarini tashkil etish va (yoki) ularga ega bo‘lishi mumkin.
   14. Jamiyat Qonunchilikda belgilangan tartibda korxonalar, tashkilotlar va boshqa tijorat tuzilmalarini tashkil etishda ishtirok etish huquqiga ega.

# JAMIYAT FAOLIYATINING MAQSADI VA PREDMETI

# (ASOSIY YO‘NALISHLARI)

## Jamiyat faoliyatining asosiy maqsadi Jamiyat aksiyadorlari manfaatlarida foyda (daromad) olish maqsadida foydali qazilmalarni qazib olish hisoblanadi.

## Quyidagilar Jamiyat faoliyatining predmeti (asosiy yo‘nalishlari) hisoblanadi:

#### qimmatbaho metallarni, qimmatbaho toshlarni qazib olish;

#### tarkibida qimmatbaho va noyob metallar mavjud bo‘lgan sanoat mahsulotlarini qayta ishlash;

1. affinaj qilingan oltinni sotish;
2. portlovchi va zaharli moddalarni, ular qo‘llaniladigan materiallar va buyumlarni, shuningdek portlatish vositalarini ishlab chiqarish, transportda tashish, saqlash va realizatsiya qilish;
3. portlatish ishlarini bajarish;
4. geologiya -qidiruv ishlarini bajarish;
5. geodeziya faoliyati;
6. xavfi yuqori bo‘lgan ob’ektlarni va potensial xavfli ishlab chiqarishlarni loyihalashtirish, qurish va ishlatish;
7. kapital qurilish;
8. teleradio eshittirishlar translyasiyasi tarmoqlarini loyihalashtirish, qurish va ishlatish;
9. telekommunikatsiyalarning mahalliy, shaharlararo va xalqaro tarmoqlarini loyihalashtirish, qurish, ishlatish va ularga xizmatlar ko‘rsatish;
10. ko‘chma radiotelefon aloqasi tarmoqlarini loyihalashtirish, qurish, ishlatish va ularga xizmatlar ko‘rsatish;
11. shaxsiy radiochaqiruv tarmoqlarini loyihalashtirish, qurish, ishlatish va ularga xizmatlar ko‘rsatish;
12. ma’lumotlar uzatish tarmoqlarini loyihalashtirish, qurish, ishlatish va ularga xizmatlar ko‘rsatish;
13. axborotni kriptografik himoya qilish vositalarini loyihalashtirish, qurish va ishlatish, ta’mirlash va ulardan foydalanish;
14. yong‘inga qarshi avtomatlar, qo‘riqlash, yong‘in va qo‘riqlash-yong‘in signalizatsiyasi vositalarini loyihalashtirish, montaj qilish, sozlash, ta’mirlash va ularga texnik xizmat ko‘rsatish;
15. ichki qatnovda yo‘lovchilar va yuklarni temir yo‘lda tashish;
16. avtomobil transportida yo‘lovchilar va yuklarni shahar, shahar atrofida, shaharlararo va xalqaro tashish;
17. ishlab chiqarish maqsadlari uchun prekursorlarni olib kirish (olib chiqish), tashish, saqlash va foydalanish;
18. stanoksozlik;
19. qurilish materiallarini ishlab chiqarish;
20. Jamiyat mablag‘lari, shuningdek, shartnoma asosida jismoniy va yuridik shaxslarning mablag‘lari hisobidan kadrlar tayyorlash, qayta tayyorlash va malakasini oshirishni amalga oshirish.

## Jamiyat litsenziya yoki ruxsatnoma tusidagi boshqa hujjat talab qilinadigan faoliyat turlari bilan qonunchilikda belgilangan tartib va amaldagi huquqqa muvofiq tegishli litsenziya yoki boshqa ruxsat beruvchi hujjat olingandan keyin shug‘ullanishi mumkin.

## Jamiyat shuningdek, faoliyatning quyidagi turlarini amalga oshiradi:

1. ulgurji savdo va savdo-vositachilik faoliyati;
2. tabiiy va suyultirilgan uglevodorod gazini realizatsiya qilish;
3. bojxona omborini ta’sis etish;
4. o‘lchov vositalarini tayyorlash, ta’mirlash, realizatsiya qilish va ijaraga berish;
5. o‘z ehtiyojlari va boshqa iste’molchilarning ehtiyojlari uchun ishlab chiqarish-texnik maqsadlardagi mahsulotlarni ishlab chiqarish;
6. lyuminessent lampalarni demerkurizatsiyalash;
7. temir yo‘l transportida yuk karvonsaroylari tashkil etish.

## Jamiyat O‘zbekiston hududida va uning hududlaridan tashqarida Qonunchilik bilan belgilangan tartibda va shartlarda Qonunchilikda man etilmagan faoliyatning boshqa turlarini amalga oshirish huquqiga ega.

# JAMIYAT AKSIYADORINING HUQUQ VA MAJBURIYATLARI

## Jamiyat aksiyadorlarining shu jumladan, imtiyozli aksiya egalarining (agar Jamiyat shunday aksiyalarni chiqargan bo‘lsa) huquq va majburiyatlari Qonunchilik va Ustav bilan belgilanadi.

## Jamiyat aksiyadori quyidagi huquqlarga ega:

## Jamiyat aksiyadorlarining reestriga kiritilish;

## depo hisobvarag‘idan o‘ziga taalluqli ko‘chirma olish;

## Jamiyat sof foydasining bir qismini dividendlar ko‘rinishida olish;

## Jamiyat tugatilgan taqdirda o‘ziga tegishli ulushga muvofiq mol-mulkning bir qismini olish;

## Aksiyadorlarning umumiy yig‘ilishlarida ovoz berish orqali Jamiyatni boshqarishda ishtirok etish;

## Jamiyatning moliyaviy-xo‘jalik faoliyati natijalari to‘g‘risida to‘liq va ishonchli ma’lumotlarni belgilangan tartibda olish;

## olgan dividendlarni erkin tasarruf etish;

## qimmatli qog‘ozlar bozorini tartibga solish bo‘yicha vakolatli davlat organida, shuningdek sudda o‘z huquqlarini himoya qilish;

## o‘ziga etkazilgan zararning o‘rni qoplanishini belgilangan tartibda talab qilish;

## o‘z manfaatlarini ifodalash va himoya qilish maqsadida uyushmalarga va boshqa nodavlat notijorat tashkilotlariga birlashish;

## qimmatli qog‘ozlarni olishda zarar ko‘rish, shu jumladan boy berilgan foyda ehtimoli bilan bog‘liq tavakkalchiliklarni sug‘urta qilish huquqiga ega.

## Jamiyat aksiyadori Qonunchilikda va Ustavda ko‘rsatilgan boshqa huquqlarga ega.

## Jamiyat aksiyadori quyidagilarni:

* 1. Jamiyat aksiyalarining haqini Qonunchilikda, Ustavda, aksiyalar chiqarish (emissiya) to‘g‘risidagi qarorlarda belgilangan muddatlarda, usullarda va tartibda to‘lash;
  2. Jamiyat yoki uning faoliyati to‘g‘risidagi xizmat, tijorat siri bo‘lgan va Qonunchilik bilan himoya qilinadigan boshqa maxfiy ma’lumotlarni oshkor qilmaslik;
  3. Qonunchilik va Ustavga muvofiq boshqa majburiyatlarni bajarishi shart.

## Aksiyalarga bo‘lgan huquqlar aksiyalarni oluvchiga uning depo hisobvarag‘iga tegishli kirim yozuvi kiritilgan paytdan e’tiboran o‘tadi va Qonunchilikda belgilangan tartibda beriladigan depo hisobvarag‘idan ko‘chirma bilan tasdiqlanadi.

## Aksiya bilan tasdiqlanadigan huquqlar ularni oluvchiga ushbu qimmatli qog‘ozga bo‘lgan huquqlar o‘tgan paytdan e’tiboran o‘tadi.

# JAMIYATNING USTAV FONDI (KAPITALI)

## Jamiyatning Ustav fondi (kapitali) aksiyador olgan (joylashtirilgan aksiyalar) Jamiyat aksiyalarining nominal qiymatidan tashkil topadi va O‘zbekiston Respublikasi milliy valyutasida ifodalanadi.

## Ustav fondi (kapitali) miqdori **15.000.000.000 (o‘n besh milliard)** dona oddiy aksiyalarga bo‘lingan **15.000.000.000.000 (o‘n besh trillion)** so‘mni tashkil etadi.

## Jamiyatning ustav fondi (kapitali) Jamiyat mol-mulkining Jamiyat kreditorlari manfaatlarini kafolatlaydigan eng kam miqdorini belgilaydi.

## Aksiyadorlarning soni 50 (ellik) nafardan oshmasa, Jamiyat aksiyadorlari qonunchilikka muvofiq Jamiyatning boshqa aksiyadorlari tomonidan sotilayotgan aksiyalarni uchinchi shaxsga taklif etilayotgan narx bo‘yicha va shartlar asosida, aksiyadorlarning har biriga tegishli aksiyalarning soniga mutanosib ravishda olish yuzasidan imtiyozli huquqga ega.

## O‘z aksiyalarini sotayotgan aksiyador aksiyalarini sotish niyati to‘g‘risida boshqa aksiyadorlarni aksiyalarning narxini va uchinchi shaxsga taklif etish shartlarini ko‘rsatgan holda to‘g‘ridan-to‘g‘ri yoxud Jamiyat orqali yozma shaklda xabardor qilishi shart.

## Bunday xabarnomani olgan aksiyadorlar aksiyalar sotuvga qo‘yilgan paytdan e’tiboran 10 (o‘n) kunlik muddatda sotuvga qo‘yilgan aksiyalarni olish istagi haqida yozma ravishda xabar qilishi shart. Agar kelib tushgan takliflarning umumiy miqdori sotuvga qo‘yilgan atsiyalar sonidan oshmasa, har bir aksiyador o‘z xabarnomasida ko‘rsatgan aksiyalar miqdorini oladi. Aksiyalarning qolgan miqdori uchinchi shaxslarga sotilishi mumkin.

## Agar kelib tushgan takliflarning umumiy miqdori sotilayotgan aksiyalar sonidan ko‘p bo‘lsa, sotib oluvchi aksiyadorlar, agar aksiyadorlar shartnomasida boshqacha taqsimlash nazarda tutilgan bo‘lmasa, ustav fondi (kapitali)dagi ulushlari miqdoriga mutanosib ravishda aksiyalarni sotib olishadi.

## Agar Jamiyat aksiyadorlari xabarnoma olingan kundan boshlab 1 (bir) oy davomida sotib olishning imtiyozli huquqidan foydalanmasalar, aksiyadorlarning kelishuvida boshqa muddat belgilanmagan bo‘lsa, aksiyalar aksiyadorlarga xabar qilingan narx va shartlar asosida uchinchi shaxslarga sotilishi mumkin.

# JAMIYAT AKSIYALARINING SONI, NOMINAL QIYMATI, TURLARI

## Jamiyat tomonidan **15.000.000.000 (o‘n besh milliard)** dona oddiy aksiyalar chiqariladi.

## Jamiyatning har bir oddiy aksiyasining nominal qiymati **1.000 (bir ming)** so‘mni tashkil qiladi.

## Jamiyat aksiyalar va aksiyalarga ayirboshlanadigan qimmatli qog‘ozlarni ochiq va yopiq obuna orqali joylashtirish huquqiga ega.

## Jamiyat oddiy aksiyalar bilan bir qatorda imtiyozli aksiyalarni ham joylashtirishi mumkin. Joylashtirilgan imtiyozli aksiyalarning nominal qiymati Jamiyat ustav fondi (kapitali) ning 20% (yigirma foizi) dan oshmasligi kerak.

## Jamiyat joylashtirilgan aksiyalarni yiriklashtirish yoki maydalashga haqli bo‘lib, bunda Ustavga joylashtirilgan aksiyalarning nominal qiymati va soniga taalluqli tegishli o‘zgartishlar kiritilishi shart.

# JAMIYATNING KORPORATIV OBLIGATSIYALARI

# VA BOSHQA QIMMATLI QOG‘OZLARI

## Jamiyat korporativ obligatsiyalar shu jumladan, Jamiyatning aksiyalarida ayirboshlanadigan va boshqa qimmatli qog‘ozlarni chiqarish va joylashtirish huquqiga ega.

## Jamiyat tomonidan korporativ obligatsiyalar, shu jumladan aksiyalariga ayirboshlanadigan korporativ obligatsiyalarni chiqarish Ustavda va Qonunchilikda belgilangan tartibda amalga oshiriladi.

# JAMIYAT USTAV FONDINI (KAPITALI) NI KO‘PAYTIRISH

# VA KAMAYTIRISH TARTIBI

* 1. Jamiyatning ustav fondi (kapitali) qo‘shimcha aksiyalarni joylashtirish yo‘li bilan ko‘paytirilishi mumkin. Qo‘shimcha aksiyalar faqat Ustavda belgilangan, e’lon qilingan aksiyalarning soni doirasida Jamiyat tomonidan joylashtirilishi mumkin.
  2. Jamiyatning ustav fondini (kapitalini) ko‘paytirish to‘g‘risidagi va Jamiyat Ustaviga Jamiyatning ustav fondini (kapitalini) ko‘paytirish hamda Jamiyatning e’lon qilingan aksiyalari sonini kamaytirish bilan bog‘liq o‘zgartish va qo‘shimchalar kiritishhaqidagi qarorlar Kuzatuv kengashi tomonidan qabul qilinadi.
  3. Jamiyatning ustav fondi (kapitali) aksiyalarning nominal qiymatini kamaytirish yoki aksiyalarning umumiy sonini qisqartirish yo‘li bilan, shu jumladan aksiyalarning bir qismini keyinchalik bekor qilgan holda Jamiyat tomonidan aksiyalarni olish yo‘li bilan kamaytirilishi mumkin.
  4. Jamiyatning ustav fondini (kapitalini) kamaytirish to‘g‘risidagi va Jamiyat ustaviga tegishli o‘zgartishlar kiritish haqidagi qarorlar Aksiyadorlarning umumiy yig‘ilishi tomonidan qabul qilinadi.
  5. Jamiyatning ustav fondini (kapitalini) kamaytirish, shuningdek, kreditorlarni bu to‘g‘risida xabardor qilish tartibi hamda muddati Qonunchilikda belgilangan tartibda amalga oshiriladi.

# JAMIYATNING ZAXIRA VA BOSHQA FONDLARI

## Jamiyat ustav fondi (kapitali)ning 15% (o‘n besh foiz) miqdorida zaxira fondi tashkil etiladi. Jamiyatning zaxira fondi belgilangan miqdorga etguniga qadar sof foydaning 5% (besh foiz)dan kam bo‘lmagan miqdordagi yillik majburiy ajratmalar orqali shakllantiriladi.

## Boshqa mablag‘lar mavjud bo‘lmagan taqdirda, Jamiyatning zaxira fondi Jamiyatning zararlari o‘rnini qoplash, Jamiyatning korporativ obligatsiyalarini muomaladan chiqarish, imtiyozli aksiyalar bo‘yicha dividendlar to‘lash va Jamiyatning aksiyalarini qaytarib sotib olish uchun mo‘ljallanadi.

## Jamiyatning zaxira fondidan boshqa maqsadlar uchun foydalanish mumkin emas.

## Jamiyatning zaxira fondi to‘liq yoki qisman foydalanilgan hollarda majburiy ajratmalar qayta tiklanadi.

## Jamiyat Qonunchilik bilan belgilangan tartibda boshqa fondlarni tuzishga haqli.

## **DIVIDENDLARNI TO‘LASH TARTIBI**

## Qonunchilikka muvofiq byudjetga soliqlar, yig‘imlar va boshqa majburiy to‘lovlar amalga oshirilganidan keyin Jamiyat ixtiyorida qoladigan sof foyda va (yoki) o‘tgan yillarning taqsimlanmagan foydasidan Jamiyat Aksiyadorlarining umumiy yig‘ilishi qarori asosida dividendlar qo‘rinishida aksiyadorlar o‘rtasida taqsimlanadi.

## Jamiyat moliyaviy yilning birinchi choragi, yarim yilligi, to‘qqiz oyi natijalariga ko‘ra va (yoki) moliyaviy yil natijalariga ko‘ra joylashtirilgan aksiyalar bo‘yicha dividendlar to‘lash to‘g‘risida qaror qabul qilishga haqli.

## Aksiyalarning har bir turi bo‘yicha dividendlar to‘lash, dividendning miqdori, uni to‘lash shakli va tartibi to‘g‘risidagi qaror Kuzatuv kengashining tavsiyasi, moliyaviy hisobotning ishonchliligi haqida auditorlik xulosasi mavjud bo‘lgan taqdirda, moliyaviy hisobot ma’lumotlari asosida Aksiyadorlarning umumiy yig‘ilishi tomonidan qabul qilinadi. Dividendlarning miqdori Kuzatuv kengashi tomonidan tavsiya etilgan miqdordan ko‘p bo‘lishi mumkin emas. Dividendlar to‘lash to‘g‘risidagi qarorda dividendlar to‘lash boshlanadigan va tugallanadigan sanalar ko‘rsatilgan bo‘lishi lozim. Dividendlarni to‘lash muddati shunday qaror qabul qilingan kundan e’tiboran oltmish kundan kech bo‘lmasligi lozim.

## Jamiyatning imtiyozli aksiyalari bo‘yicha dividendlar aksiyalar nominal qiymatining 25% (yigirma besh foiz) miqdorida to‘lanadi.

## Jamiyat tugatilayotganda imtiyozli aksiyalar bo‘yicha to‘lanadigan dividendning miqdori (tugatilish qiymati) imtiyozli aksiyalar nominal qiymatining 100% (yuz foiz) ni tashkil etadi.

# JAMIYAT BOSHQARUV ORGANLARI

## Jamiyatning boshqaruv organlari quyidagilar:

1. Aksiyadorlarning umumiy yig‘ilishi;
2. Kuzatuv kengashi;
3. Boshqaruv.

# AKSIYADORLARNING UMUMIY YIG‘ILISHI

## Aksiyadorlarning umumiy yig‘ilishi Jamiyatning yuqori boshqaruv organidir.

## Jamiyat har yili Aksiyadorlarning umumiy yig‘ilishini (aksiyadorlarning yillik umumiy yig‘ilishini) o‘tkazishi shart.

## Aksiyadorlarning yillik umumiy yig‘ilishi moliya yili tugaganidan keyin 6 (olti) oydan kechiktirmay o‘tkaziladi. Aksiyadorlarning yillik umumiy yig‘ilishida quyidagi masalalar hal etiladi:

## Kuzatuv kengashi va taftish komissiyasi a’zolarini saylash va taftish komissiyasi va/yoki Kuzatuv kengashi a’zolariga to‘lanadigan haq miqdorini belgilash;

## Jamiyat Boshqaruv raisi – Bosh direktor bilan tuzilgan shartnomaning muddatini uzaytirish, uni qayta tuzish yoki bekor qilish;

## Jamiyatning, Boshqaruvning va Kuzatuv kengashining yillik hisobotlarini ko‘rib chiqish;

## Jamiyatning foydasi va zararlarini taqsimlash.

## Aksiyadorlarning yillik umumiy yig‘ilishidan tashqari o‘tkaziladigan umumiy yig‘ilishlari navbatdan tashqari yig‘ilishlardir.

## Aksiyadorlarning umumiy yig‘ilishi sanasi va o‘tkazish tartibi, uning o‘tkazilishi to‘g‘risida aksiyadorlarni xabardor qilish tartibi, aksiyadorlarning umumiy yig‘ilishini o‘tkazishga tayyorlanishda aksiyadorlarga taqdim qilinadigan materiallar (axborotlar) ro‘yxati Kuzatuv kengashi tomonidan belgilanadi.

## Jamiyat Aksiyadorlari umumiy yig‘ilishining vakolatlari quyidagilar kiradi:

1. Ustavga o‘zgartish va qo‘shimchalar kiritish yoki Jamiyatning yangi tahrirdagi Ustavini tasdiqlash;
2. Jamiyatni qayta tashkil qilish;
3. Jamiyatni tugatish, tugatuvchini (tugatish komissiyasini) tayinlash, oraliq va yakuniy tugatish balanslarini tasdiqlash;
4. Jamiyatning ustav fondini (kapitalini) kamaytirish;
5. e’lon qilingan aksiyalarning eng qo‘p miqdorini belgilash;
6. o‘z aksiyalarini olish;
7. Jamiyatning yillik hisobotini, shuningdek, Jamiyat faoliyatining asosiy yo‘nalishlari va maqsadidan kelib chiqqan holda Jamiyatni o‘rta muddatga va uzoq muddatga rivojlantirishning aniq muddatlari belgilangan strategiyasini tasdiqlash;
8. Jamiyat foydasi va zararlarini taqsimlash;
9. Kuzatuv kengashining va minoritar aksiyadorlar qo‘mitasining son tarkibini belgilash, ularning a’zolarini saylash va a’zolarning vakolatlarini muddatidan ilgari tugatish;
10. Kuzatuv kengashi a’zolariga to‘lanadigan haq va (yoki) kompensatsiyalari miqdorlarini belgilash;
11. Boshqaruv raisi – Bosh direktorni tayinlash, uning vakolat muddatlarini uzaytirish, shuningdek, Boshqaruv raisi – Bosh direktorning vakolatlarini muddatidan ilgari tugatish;
12. Jamiyat tashkiliy tuzilmasini tasdiqlash, Boshqaruv a’zolariga to‘lanadigan haq va (yoki) kompensatsiyalarni, shuningdek ularning eng yuqori miqdorlarini belgilash;
13. Jamiyat ijroiya organining vakolatlarini tijorat tashkilotiga (ishonchli boshqaruvchiga) berish, ishonchli boshqaruvchiga to‘lanadigan kompensatsiyalar miqdorlarini belgilash, ishonchli boshqaruvchi bilan shartnoma tuzish va bekor qilish;
14. Jamiyat taftish komissiyasining a’zolarini saylash va ularning vakolatlarini muddatidan ilgari tugatish;
15. Kuzatuv kengashining va taftish komissiyasining o‘z vakolat doirasiga kiradigan masalalar yuzasidan, shu jumladan Jamiyatni boshqarishga doir qonunchilikda belgilangan talablarga rioya etilishi yuzasidan Kuzatuv kengashining hisobotlarini va taftish komissiyasining xulosalarini eshitish;
16. imtiyozli huquqni qo‘llamaslik to‘g‘risida “Aksiyadorlik jamiyatlari va aksiyadorlarning huquqlarini himoya qilish to‘g‘risida”gi Qonunning [35-moddasida](javascript:scrollText(2382762))nazarda tutilgan qarorni qabul qilish;
17. balans qiymati yoki olish (sotish) qiymati bitim tuzish to‘g‘risida qaror qabul qilinayotgan sanada jamiyat sof aktivlari miqdorining 50% (ellik foizi) dan ortig‘ini tashkil etuvchi mol-mulk xususida yirik bitim tuzish, hamda yirik bitim tuzish masalasi bo‘yicha Kuzatuv kengashining yakdilligiga erishilmagan taqdirda tegishli qaror qabul qilish;
18. agar Kuzatuv kengashining ikki va undan ortiq a’zosi affillangan shaxs bo‘lsa, bunday holda affillangan shaxs bilan tuziladigan bitimni ma’qullash haqida qaror qabul qilish;
19. majburiy auditorlik tekshiruvini o‘tkazish uchun auditorlik tashkilotini belgilash, ushbu tashkilotning xizmatlariga to‘lanadigan eng ko‘p haq miqdori va u bilan shartnoma tuzish (shartnomani bekor qilish) to‘g‘risida qaror qabul qilish;
20. “Aksiyadorlarning umumiy yig‘ilishi to‘g‘risida”, “Kuzatuv kengashi to‘g‘risida”, “Boshqaruv to‘g‘risida”, “Taftish komissiya to‘g‘risida”gi Nizomlarni tasdiqlash;
21. Aksiyadorlar umumiy yig‘ilishining reglamentini tasdiqlash;
22. aksiyalarni maydalash va yiriklashtirish;
23. Qonunchilikka muvofiq boshqa masalalarni hal qilish.

## Aksiyadorlarning umumiy yig‘ilishi vakolat doirasiga kiritilgan masalalar Kuzatuv kengashi tomonidan hal etilishi uchun berilishi mumkin emas bundan Qonunchilikda belgilangan hollar mustasno.

## Aksiyadorlarning umumiy yig‘ilishida ovozga qo‘yilgan masala bo‘yicha qaror yig‘ilishda ishtirok etayotgan Jamiyat ovoz beruvchi aksiyalar egalarining – aksiyadorlarning ko‘pchiligi (oddiy ko‘pchilik) tomonidan qabul qilinadi.

## Ushbu Nizomning 13.6-bandining (a), (b), (v), (d), (p), (s) va (t) kichik bandlarida ko‘rsatib o‘tilgan masalalar bo‘yicha qaror Aksiyadorlar umumiy yig‘ilishi tomonidan Aksiyadorlarning umumiy yig‘ilishida ishtirok etayotgan ovoz beruvchi aksiyalarning egalari bo‘lgan aksiyadorlarning ¾ (to‘rtdan uch qismi) dan iborat ko‘pchilik (malakali ko‘pchilik) ovozi bilan qabul qilinadi.

## Agar Jamiyat oddiy aksiyalarining barchasi bir aksiyadorga tegishli bo‘lsa, Aksiyadorlarning umumiy yig‘ilishi o‘tkazilmaydi. Qonunchilik va Ustav bilan Aksiyadorlarning umumiy yig‘ilishi vakolatiga kiritilgan masalalar bo‘yicha qarorlar bunday aksiyador tomonidan yakka tartibda qabul qilinadi hamda yozma shaklda rasmiylashtirilishi lozim, jamiyatning imtiyozli aksiyalari ushbu Qonunchilikka muvofiq ovoz berish huquqini olishi hollari bundan mustasno.

## Aksiyadorlar umumiy yig‘ilishi vakolatiga kiruvchi masalalar aksiyador tomonidan mustaqil ravishda qaror qabul qilish orqali amalga oshiriladi.

## Aksiyadorlarning umumiy yig‘ilishining bayonnomasi Aksiyadorlarning umumiy yig‘ilishi yopilgandan keyin 10 (o‘n) kundan kechiktirmasdan ikki nusxada rasmiylashtiriladi. Har ikkala nusxasi ham Aksiyadorlarning umumiy yig‘ilishda raislik qiluvchi va yig‘ilish kotibi (yagona aksiyadorning vakolatli vakili) tomonidan imzolanadi.

## Aksiyadorlarining umumiy yig‘ilishini o‘tkazish tartibi Qonunchilik, Ustav va “Aksiyadorlarning umumiy yig‘ilishi to‘g‘risida” gi Nizom bilan belgilanadi.

# KUZATUV KENGASHI

## Kuzatuv kengashi Qonunchilik va Ustavga muvofiq Aksiyadorlarning umumiy yig‘ilishi vakolatiga kiruvchi masalalarni hal qilishdan tashqari, jamiyat faoliyati ustidan umumiy rahbarlikni amalga oshiradi.

## Kuzatuv kengashi 9 (to‘qqiz) nafar a’zodan iborat bo‘lib, ularning kamida 2 (ikki) nafari mustaqil bo‘lishi shart.

## Kuzatuv kengashi a’zolari Qonunchilik, Ustav va “Kuzatuv kengashi to‘g‘risida”gi Nizomda ko‘rsatilgan tartibda Aksiyadorlarning umumiy yig‘ilishi qarori bilan 1 (bir) yil muddatga saylanadi.

## Kuzatuv kengashi tarkibiga saylangan shaxslar cheklanmagan tarzda qayta saylanishlari mumkin.

## Kuzatuv kengashi tarkibini shakllantirish tartibi, shuningdek, Kuzatuv kengashi tarkibiga saylanadigan shaxslarga qo‘yiladigan Qonunchilik talablariga qo‘shimcha talablar “Kuzatuv kengashi to‘g‘risida”gi Nizomda belgilanishi mumkin.

## Kuzatuv kengashining raisi Kuzatuv kengashi a’zolarining umumiy soniga nisbatan ko‘pchilik ovoz bilan, ushbu kengash tarkibidan Kuzatuv kengashi a’zolari tomonidan saylanadi. Bunda, Kuzatuv kengashi o‘z raisini Kuzatuv kengashi a’zolarining umumiy soniga nisbatan ko‘pchilik ovoz bilan qayta saylashga haqli.

## Kuzatuv kengashining raisi Kuzatuv kengashi majlislarining kun tartibini tasdiqlaydi, uning ishini tashkil etadi, Kuzatuv kengashi majlislarini chaqiradi va ularda raislik qiladi, majlislarda bayonnoma yuritilishini tashkil etadi.

## Kuzatuv kengashining raisi bo‘lmagan taqdirda uning vazifasini Kuzatuv kengashining a’zolaridan biri amalga oshiradi.

## Kuzatuv kengashining majlislari tasdiqlangan yillik kun tartibiga muvofiq o‘tkaziladi, shuningdek, qo‘shimcha ravishda Kuzatuv kengashining raisi tomonidan uning o‘z tashabbusiga ko‘ra, Kuzatuv kengashi a’zosi, Taftish komissiyasi, ichki audit xizmati, Boshqaruv yoki korporativ maslahatchisining talabiga ko‘ra chaqirilishi mumkin.

## Kuzatuv kengashining majlisini o‘tkazish uchun kvorum Kuzatuv kengashiga saylangan a’zolarning 75% (etmish besh foizi) dan kam bo‘lmasligi lozim.

## Kuzatuv kengashi raisining qaroriga binoan, Kuzatuv kengashining majlisi a’zolarning bevosita ishtiroki orqali (shu jumladan videokonferensiya orqali) yoki sirtdan (byulletenlar orqali) o‘tkazilishi mumkin.

## Kuzatuv kengashi majlisini tegishli materiallar ilova qilingan holda chaqirish to‘g‘risidagi talab Kuzatuv kengashi raisiga Kuzatuv kengashi majlisining taklif etilayotgan kun tartibini o‘z ichiga olgan tegishli yozma xabarnoma yuborish orqali taqdim etiladi. Kuzatuv kengashi raisi Kuzatuv kengashi majlisini chaqirish to‘g‘risidagi talab kelib tushgan kundan boshlab 2 (ikki) ish kuni mobaynida chaqirish (yoki chaqirishni rad etish to‘g‘risida) to‘g‘risida qaror qabul qilishi lozim.

## Kuzatuv kengashining majlisi Kuzatuv kengashi raisi tomonidan chaqiruv to‘g‘risida so‘rov olingan kundan boshlab 20 (yigirma) ish kunidan kechiktirmay chaqirilishi kerak. Bunday majlisga belgilangan talabni taqdim etgan shaxs albatta taklif etiladi, agarda bunday shaxs Kuzatuv kengashining a’zosi bo‘lmasa.

## Kuzatuv kengashining raisi, quyidagi holatlardan tashqari, Kuzatuv kengashining majlisini chaqirishni rad etishga haqli emas:

* majlis chaqirish to‘g‘risidagi talab qonunchilikka yoki ushbu Ustavga zid bo‘lsa;
* Kuzatuv kengashi majlisini chaqirishni talab qilayotgan shaxsda bunday talab etish huquqi mavjud bo‘lmasa;
* agar Kuzatuv kengashi ko‘rib chiqish uchun taklif qilingan barcha masalalarni hal qilish Kuzatuv kengashining mutlaq vakolatiga kirmasa.

## Aksiyadorlar umumiy yig‘ilishining qaroriga ko‘ra jamiyat Kuzatuv kengashining a’zolariga ular o‘z vazifalarini bajarib turgan davr uchun haq to‘lanishi va (yoki) Kuzatuv kengashining a’zosi vazifalarini bajarish bilan bog‘liq xarajatlarining o‘rni qoplanishi mumkin.

## Kuzatuv kengashi vakolatlariga quyidagilar kiradi:

a) Jamiyatni rivojlantirish strategiyasiga erishish bo‘yicha ko‘rilayotgan chora-tadbirlar to‘g‘risida Boshqaruvning hisobotini muntazam ravishda eshitib borgan holda Jamiyat faoliyatining ustuvor yo‘nalishlarini belgilash;

b) Qonunchilikda belgilangan tartibda aksiyadorlarning yillik va navbatdan tashqari umumiy yig‘ilishlarini chaqirish;

v) Aksiyadorlar umumiy yig‘ilishining kun tartibini tayyorlash;

g) Aksiyadorlarning umumiy yig‘ilishi o‘tkaziladigan sana, vaqt va joyni belgilash;

d) Aksiyadorlarning umumiy yig‘ilishi o‘tkazilishi haqida xabar qilish uchun Jamiyat aksiyadorlarining reestrini shakllantirish sanasini belgilash;

e) Aksiyadorlarning umumiy yig‘ilishiga kiritiladigan masalalarni oldindan ko‘rib chiqib ma’qullash;

j) Jamiyatning ustav fondini (kapitalini) ko‘paytirish, shuningdek Ustavga Jamiyatning ustav fondini (kapitalini) ko‘paytirish hamda jamiyatning e’lon qilingan aksiyalari sonini kamaytirish bilan bog‘liq o‘zgartish va qo‘shimchalar kiritish;

z) “Aksiyadorlik jamiyatlari va aksiyadorlar huquqini himoya qilish to‘g‘risida”gi Qonunining [34-moddasiga](javascript:scrollText(2382757))muvofiq aksiyalarni joylashtirish (qimmatli qog‘ozlarning birja bozoriga va uyushgan birjadan tashqari bozoriga chiqarish) narxini belgilash;

i) Jamiyat tomonidan korporativ obligatsiyalar, shu jumladan aksiyalarga ayirboshlanadigan obligatsiyalar chiqarish to‘g‘risida qaror qabul qilish;

k) qimmatli qog‘ozlarning hosilalarini chiqarish to‘g‘risida qaror qabul qilish;

l) Jamiyat mol-mulkining bozor qiymatini belgilashni tashkil etish;

m) Jamiyatning kelgusi yilga mo‘ljallangan biznes-rejasi jamiyat Kuzatuv kengashi majlisida joriy yilning dekabridan kechiktirmay tasdiqlash;

n) investitsion dastur va loyihalarni tasdiqlash;

o) Kuzatuv kengashining qo‘mitalari yoki boshqa ishchi organlarini tashkil etish, mazkur qo‘mita va ishchi organlarni shakllantirish va ishlash tartibini, ularning tarkibini, vakolatlari doirasini, ularning faoliyati to‘g‘risida nizomlarini tasdiqlash;

p) Audit qo‘mitasining taqdimnomasiga asosan ichki audit xizmatini tuzish va uning xodimlarini tayinlash, shuningdek, har chorakda uning hisobotlarini eshitish;

r) auditorlik tekshiruvini o‘tkazish (majburiy auditorlik tekshiruvi bundan mustasno), auditorlik tashkilotini belgilash, uning xizmatlariga to‘lanadigan eng ko‘p haq miqdori va u bilan shartnoma tuzish (shartnomani bekor qilish) to‘g‘risida qaror qabul qilish;

s) Taftish komissiyasi a’zolariga to‘lanadigan haq va (yoki) kompensatsiyalar miqdorlari yuzasidan tavsiyalar berish;

t) dividend miqdori, uni to‘lash shakli va tartibi yuzasidan tavsiyalar berish;

u) Jamiyatning zaxira va boshqa fondlaridan foydalanish;

f) Boshqaruv Raisi – Bosh direktor vakolatlarini muddatidan oldin tugatish va Boshqaruv Raisi – Bosh direktor lavozimiga yangi shaxs tayinlangunga qadar uning vazifasini vaqtincha bajaruvchi shaxsni tayinlash;

x) Jamiyat filiallarini tashkil etish va vakolatxonalarini ochish;

s) sho‘‘ba va tobe xo‘jalik jamiyatlarini tashkil etish;

ch) balans qiymati yoki olish (sotish) qiymati bitim tuzish to‘g‘risida qaror qabul qilinayotgan sanada jamiyat sof aktivlari miqdorining 15% (o‘n besh foizi) dan 50% (ellik foizi)gachasini tashkil etuvchi mol-mulk xususida yirik bitim tuzish yuzasidan qaror qabul qilish;

sh) Qonunchilikda ko‘rsatilgan holatlarda jamiyat tomonidan affilangan shaxslar bilan bitim tuzilganligi to‘g‘risida qaror qabul qilish;

e) Jamiyat tomonidan qarorni qabul qilish sanasida Jamiyat barcha sof aktivlari miqdorining 5% (besh foizi) dan ortig‘ini tashkil etadigan tashqi moliyalashtirishni jalb qilish to‘g‘risidagi bitimlar tuzilishi to‘g‘risida qaror qabul qilish;

yu) Kuzatuv kengashi qo‘mitalari tomonidan kiritilgan masalalarni ko‘rib chiqish va ular yuzasidan qarorlar qabul qilish;

ya) Boshqaruv qo‘mitalarining tarkibi va ularning ishlash tartibini belgilash;

aa) Jamiyatning muhim rahbarlari lavozimlari ro‘yxatini tasdiqlash;

bb) Boshqaruv raisi – Bosh direktordan tashqari, Boshqaruv a’zolarini tayinlash

vv) Jamiyat Kuzatuv kengashi a’zolaridan biri va (yoki) Boshqaruv Raisi – Bosh direktorining taklifiga muvofiq Jamiyatning muhim rahbarlari lavozimlariga nomzodlarni kelishish;

gg) korporativ maslahatchini tayinlash;

dd) “Korporativ maslahatchi to‘g‘risida”gi Nizomni tasdiqlash;

## Ustavning 14.16-bandining (j), (i), (ch) va (sh) kichikbandlarida ko‘rsatilgan masalalar Kuzatuv kengashi tomonidan bir ovozdan qabul qilinadi. Kuzatuv kengashi yig‘ilishlarining boshqa qarorlari yig‘ilish ishtirokchilarning ko‘pchiligi tomonidan tomonidan qabul qilinadi. Kuzatuv kengashi qarori Kuzatuv kengashining barcha a’zolari tomonidan sirtdan (so‘rovnoma shaklida) bir ovozdan qabul qilinishi mumkin.

## Kuzatuv kengashining vakolat doirasiga kiradigan masalalar Boshqaruv tomonidan hal etilishi uchun berilishi mumkin emas.

## Kuzatuv kengashining majlisida masalalar hal etilayotganda Kuzatuv kengashining har bir a’zosi bitta ovozga ega bo‘ladi.

## Kuzatuv kengashining bir a’zosi o‘z ovozini Kuzatuv kengashi boshqa a’zosiga berishiga yo‘l qo‘yilmaydi.

## Kuzatuv kengashi a’zolarining ovozlari teng bo‘lgan taqdirda Kuzatuv kengashi raisi hal qiluvchi ovoz huquqiga ega bo‘ladi.

## Kuzatuv kengashining ishlash tartibi Qonunchilik, Ustav va “Kuzatuv kengashi to‘g‘risida”gi Nizom bilan belgilanadi.

## Kuzatuv kengashiga kiritiladigan masalalarni dastlabki ko‘rib chiqish va ushbu masalalar yuzasidan Kuzatuv kengashiga tavsiyalar tayyorlash uchun Kuzatuv kengashi quyidagi qo‘mitalar tashkil etiladi:

1. Audit qo‘mitasi;
2. Strategiya va investitsiyalar qo‘mitasi;
3. Tayinlov va rag‘batlantirishlar qo‘mitasi;
4. Barqaror rivojlanish qo‘mitasi.

## Kuzatuv kengashi qo‘mitalari Ustavning 14.25-bandida qayd etilgan qoidalarni hisobga olgan holda Kuzatuv kengashi a’zolaridan tashkil topadi.

## Kuzatuv kengashi qo‘mitalariga ko‘rib chiqilayotgan masalalar bo‘yicha ovoz berish huquqisiz aniq bir qo‘mitada ishlash uchun zarur kasbiy bilimlarga ega bo‘lgan ekspertlar va mutaxassislarni jalb etilishi mumkin.

## Kuzatuv kengashi qo‘mitalarini shakllantirish tartibi, faoliyati, funksiyalari va tarkibi shuningdek, ularning Boshqaruv va Jamiyatning tarkibiy bo‘linmalari bilan o‘zaro hamkorlik tartibi Kuzatuv kengashi tomonidan tasdiqlanadigan tegishli nizomlar bilan belgilanadi.

# BOSHQARUV

## Jamiyatning joriy faoliyatiga rahbarlik qilish kollegial ijroiya organi – Boshqaruv tomonidan amalga oshiriladi.

## Boshqaruv 5 (besh) nafar a’zodan tashkil topadi.

## Boshqaruvga aksiyadorlarning umumiy yig‘ilishi qarori bilan tayinlanadigan Boshqaruv raisi – Bosh direktor rahbarlik qiladi. Boshqaruv raisi – Bosh direktor Jamiyat nomidan ishonchnomasiz harakat qiladi.

## Boshqaruv raisi – Bosh direktor hamda boshqaruv a’zolari bilan shartnoma (kontrakt) Jamiyat nomidan Kuzatuv kengashi raisi yoki Kuzatuv kengashi tomonidan vakolat berilgan shaxs tomonidan imzolanadi.

## Boshqaruv raisi – Bosh direktor vakolatlari muddatidan oldin tugatilganda Boshqaruv raisi – Bosh direktor tayinlanadigan navbatdagi Aksiyadorlar umumiy yig‘ilishi o‘tkazilgunga qadar bo‘lgan davrda uning vazifalari Kuzatuv kengashi qarori bilan belgilangan shaxs tomonidan vaqtincha bajarib turishiga yo‘l qo‘yiladi.

## Boshqaruv raisi – Bosh direktor vakolatlariga Aksiyadorlarning umumiy yig‘ilishi, Kuzatuv kengashi va Ustavning 15.8-bandi bilan Boshqaruv vakolatlariga kiritilgan masalalardan tashqari Jamiyatning joriy faoliyatiga rahbarlik qilish bo‘yicha barcha masalalar kiradi. Xususan, Boshqaruv raisi – Bosh direktor vakolatlariga quyidagilar kiradi:

## Ustavning 15.8-bandiga muvofiq Boshqaruv bilan kelishgan holda Jamiyatning manfaatlarini ifoda etish va bitimlar tuzish;

## jamiyatning ichki faoliyatini tartibga soluvchi hujjatlarni tasdiqlash, Boshqaruv tomonidan kollegial ravishda, Aksiyadorlar umumiy yig‘ilishi va (yoki) Kuzatuv kengashi tomonidan tasdiqlangan hujjatlar bundan mustasno;

## Jamiyat xodimlarining vakolatlarini taqsimlash;

## Jamiyat bo‘linmalarining kross-funksional hamkorligini ta’minlash;

## Jamiyat tomonidan Qonunchilik va (yoki) Ustav bilan jamiyatning boshqa boshqaruv organlarining vakolatiga kiritilmagan bitimlarni tuzish;

## aksiyadorlar umumiy yig‘ilishi va Kuzatuv kengashining qarorlarini bajarish;

## Jamiyatning ichki hujjatlariga muvofiq o‘z vakolatlarini Jamiyatning muhim rahbarlari va muhim mansabdor shaxslariga berish;

## Jamiyat nomidan vakillik qilish haqidagi ishonchnomalarni berish;

## ishlab chiqarish dasturining bajarilishini ta’minlash (oy, chorak); ishlab chiqarish dasturining ijro etilishining og‘ishlarini tuzatish kiritish bo‘yicha chora-tadbirlarni ishlab chiqarish, amalga oshirish va bajarilishi ustidan nazorat qilish;

## xavfsizlik texnikasi va atrof-muhitni muxofaza qilish qoidalariga rioya etilishini ta’minlash;

## uskunalardan foydalanishning xavfsiz rejimini va standartlarga muvofiqligini ta’minlash;

## choraklik va oylik rejalashtirishni ta’minlash va tasdiqlangan byudjetni bajarish, og‘ishlarni monitoring qilish va ularni tuzatish kiritish bo‘yicha chora-tadbirlar ko‘rish;

## investitsion dasturlarning bajarilishini ta’minlash;

## Boshqaruv bilan kelishgan holda Jamiyatning shtatlar jadvali va lavozimlar nomenklaturasini tasdiqlash hamda Jamiyat xodimlariga to‘lanadigan haq va (yoki) kompensatsiyalar miqdorlarini belgilash;

## Jamiyat filiallari, vakolatxonalarining rahbarlarini va muhim rahbarlik lavozimlariga nomzodlarni (Kuzatuv kengashi bilan kelishgan holda) va muhim lavozimlariga nomzodlarni tayinlash, Boshqaruv bilan kelishgan holda ularga to‘lanadigan haq va (yoki) kompensatsiyalar miqdorlarini belgilash;

## Jamiyat xodimlari bilan mehnat shartnomalari tuzish va bekor qilish, ularga nisbatan rag‘batlantirish va intizomiy choralar ko‘rish;

## Aksiyadorlarning umumiy yig‘ilishi, Kuzatuv kengashi yoki Boshqaruvning vakolatlariga kirmaydigan boshqa masalalar.

## Boshqaruv majlislari Boshqaruv a’zolarining kamida 75% (etmish besh foiz) ishtirok etgan hollarda vakolatli hisoblanadi. Boshqaruv a’zolarining ovozlari teng bo‘lgan taqdirda Boshqaruv Raisi – Bosh direktor hal qiluvchi ovoz huquqiga ega bo‘ladi.

## Quyidagi masalalar Boshqaruv tomonidan kollegial tartibda hal etilishi shart:

1. Jamiyat faoliyatining ustuvor yo‘nalishlari va ularni amalga oshirishning perspektiv rejalarini ishlab chiqish va ko‘rib chiqish uchun Kuzatuv kengashiga taqdim etish;
2. Jamiyatning asosiy yo‘nalishlari va maqsadlaridan kelib chiqib, aniq muddatlarini belgilagan holda Jamiyatning o‘rta va uzoq muddatga mo‘ljallangan rivojlanish strategiyasini ishlab chiqish va tasdiqlash Aksiyadorlar umumiy yig‘ilishiga kiritish;
3. Jamiyatning yillik ish prognozlari, yillik biznes-reja va byudjeti, yillik balanslar, foyda va zarar to‘g‘risidagi hisobotlarni va boshqa zarur hisobot hujjatlarini ishlab chiqish va Kuzatuv kengashiga taqdim etish;
4. moliya-xo‘jalik faoliyati natijalari, shuningdek Jamiyatning biznes-rejasi parametrlarini bajarish holati to‘g‘risida har chorakda va oylik hisobotlarni ko‘rib chiqish;
5. bitimlar (shartnomalar), shu jumladan Jamiyat tomonidan mulkni sotib olish, tasarruf etish yoki begonalashtirish bilan bog‘liq bo‘lgan bitimlarni (shartnomalarni) tuzish to‘g‘risida qaror qabul qilish, agar bunday bitimlar qiymati qaror qabul qilingan sanada buxgalteriya hisoboti ma’lumotlar bo‘yicha aniqlangan Jamiyatning sof aktivlari miqdorining 1% (bir foiz) dan 15% (o‘n besh foizi) gacha bo‘lgan miqdorni tashkil etsa;
6. Jamiyat tomonidan qarorni qabul qilish sanasida Jamiyat barcha sof aktivlari qiymatining 5% (besh foiz)dan oshmagan miqdorni tashkil etadigan tashqi moliyalashtirishni jalb qilish to‘g‘risidagi bitimlar tuzilishi to‘g‘risida qaror qabul qilish;
7. Jamiyatning shtatlar jadvali va lavozimlar nomenklaturasini kelishish;
8. Jamiyatning sho‘ba va tobe xo‘jalik jamiyatlari bilan o‘zaro hamkorligi bo‘yicha masalalar yuzasidan Jamiyat faoliyatini muvofiqlashtirish, va ular faoliyati natijalarini ko‘rib chiqish;
9. Jamiyatning tarkibiy tuzilmalari faoliyatining natijalarini ko‘rib chiqish;
10. Jamiyat va uning sho‘ba korxonalari tomonidan amalga oshirilayotgan va ko‘rib chiqish uchun Boshqaruvga olib chiqilgan yirik innovatsion va investitsion loyihalar va dasturlarni dastlab ko‘rib chiqish va tasdiqlash;
11. SHo‘ba va tobe xo‘jalik jamiyatlarining aksiyadorlar umumiy yig‘ilishlarida ko‘rib chiqish uchun taqdim etilgan qayta tashkil etish, yirik bitimlar va bog‘liq tomonlar bilan bitimlarni amalga oshirish, ustav fondini (kapitali)ni ko‘paytirish masalalari yuzasidan Jamiyatning firki (taklifi, yondashuvi) to‘g‘risida qaror qabul qilish;
12. Jamiyat tomonidan investitsiyalarni jalb qilish bo‘yicha dasturlarini tasdiqlash va ularning amalga oshirilishini tashkil etish;
13. yillik moliyaviy hisobot, Jamiyatning rivojlanish rejasi (biznes-reja), byudjeti, shuningdek Jamiyatning rivojlanish strategiyasiga erishish bo‘yicha chora-tadbirlar to‘g‘risidagi hisobotni tayyorlash va tasdiqlash uchun Kuzatuv kengashiga taqdim etish;
14. ijtimoiy dasturlarni tasdiqlash;
15. Jamiyatning filiallari va vakolatxonalari rahbarlari nomzodlarini, Jamiyatdagi muhim lavozimlar ro‘yxatini tasdiqlash, hamda Jamiyatning filiallari va vakolatxonalari rahbarlari, muhim rahbarlar va muhim mansabdor shaxslarga to‘lanadigan haq va (yoki) kompensatsiyalar miqdorlarini kelishish;
16. Jamiyat tomonidan qimmatli qog‘ozlar chiqarilishi to‘g‘risida takliflarni kiritish;
17. tegishli yo‘nalishlar bo‘yicha ko‘rib chiqish uchun Boshqaruvga kiritilgan Jamiyat faoliyatiga oid boshqa masalalarni hal etish.

## Boshqaruvning ishlash tartibi “Boshqaruv to‘g‘risida”gi Nizom bilan belgilanadi.

## Boshqaruvning huquqlari va majburiyatlari Qonunchilik, Ustav, Aksiyadorlar umumiy yig‘ilishi tomonidan tasdiqlangan “Boshqaruv to‘g‘risida” gi Nizom bilan belgilanadi.

## Boshqaruvga qiritiladigan masalalarni dastlabki ko‘rib chiqish va bunday masalalar yuzasidan tavsiyalar taqdim etish Boshqaruvning tegishli qo‘mitalari tomonidan amalga oshiriladi.

## Jamiyatda Boshqaruvning quyidagi qo‘mitalari tashkil etiladi:

## Xaridlar qo‘mitasi;

## Byudjet qo‘mitasi;

## Etika qo‘mitasi;

## Investitsiya qo‘mitasi.

## Qo‘mitalar ma’lum qo‘mitada ishlash uchun zarur kasbiy bilimlarga ega Jamiyat tarkibiy bo‘linmalarining rahbarlari va mutaxassislaridan tashkil topadi.

## Boshqaruv qo‘mitalarini shakllantirish tartibi, faoliyati va tarkibi shuningdek, ularning Boshqaruv va Jamiyatning tarkibiy bo‘linmalari bilan o‘zaro hamkorlik tartibi Boshqaruv tomonidan tasdiqlanadigan tegishli Nizomlar bilan belgilanadi.

1. **KUZATUV KENGASHI VA BOSHQARUV**

**A’ZOLARINING JAVOBGARLIGI**

* 1. Jamiyatning Kuzatuv kengashi va Boshqaruv a’zolari Jamiyat manfaatlariga muvofiq ish tutishi lozim.
  2. Jamiyat Kuzatuv kengashi va Boshqaruv a’zolari Qonunchilikka muvofiq javobgardirlar. Jamiyatga zarar etkazilishiga sabab bo‘lgan qarorga ovoz berishda ishtirok etmagan yoki ushbu qarorga qarshi ovoz bergan Jamiyat Kuzatuv kengashi a’zolari, boshqaruv a’zolari javobgar bo‘lmaydi bundan Qonunchilikda belgilangan hollar mustasno.

1. **MINORITAR AKSIYADORLAR QO‘MITASI**
   1. Minoritar aksiyadorlarning huquqlari va qonuniy manfaatlarini himoya qilish maqsadida Aksiyadorlar umumiy yig‘ilishi qarori bilan Jamiyatda aksiyadorlarning orasidan minoritar aksiyadorlarning qo‘mitasi tashkil etilishi mumkin.
   2. Minoritar aksiyadorlar qo‘mitasining tarkibiga nomzodlar bo‘yicha takliflar Jamiyatga jamiyat Kuzatuv kengashiga nomzodlar bo‘yicha takliflar kiritish uchun nazarda tutilgan tartibda va muddatlarda kiritiladi.
   3. Minoritar aksiyadorlar qo‘mitasining a’zolarini saylashda Aksiyadorlarning umumiy yig‘ilishida hozir bo‘lgan va jamiyat Kuzatuv kengashiga nomzodlar ko‘rsatmagan yoxud aksiyadorlarning o‘tkazilayotgan umumiy yig‘ilishida Kuzatuv kengashiga nomzodlari saylanmagan aksiyadorlar ishtirok etadi.
   4. Minoritar aksiyadorlar qo‘mitasining tarkibiga Boshqaruv a’zolari, shuningdek jamiyatning Kuzatuv kengashiga va Taftish komissiyasiga saylangan shaxslar kirishi mumkin emas.
   5. Minoritar aksiyadorlar qo‘mitasining vakolatiga quyidagilar kiradi:
2. Aksiyadorlarning umumiy yig‘ilishi yoki jamiyatning Kuzatuv kengashi ko‘rib chiqishi uchun kiritilayotgan yirik bitimlar va affillangan shaxslar bilan bitimlar tuzishga oid masalalar bo‘yicha takliflar tayyorlashda ishtirok etish;
3. minoritar aksiyadorlarning o‘z huquqlari va qonuniy manfaatlarini himoya qilish bilan bog‘liq murojaatlarini ko‘rib chiqish;
4. qimmatli qog‘ozlar bozorini tartibga solish bo‘yicha vakolatli davlat organiga minoritar aksiyadorlarning huquqlari va qonuniy manfaatlarini himoya qilish to‘g‘risida murojaatlar kiritish;
5. Qonunchilik va Ustavga muvofiq boshqa masalalarni ko‘rib chiqish.
   1. Minoritar aksiyadorlar qo‘mitasining qarorlari oddiy ko‘pchilik ovoz bilan qabul qilinadi. Minoritar aksiyadorlar qo‘mitasining majlislari uning miqdor tarkibiga saylangan shaxslarning kamida ¾ (to‘rtdan uch) qismi hozir bo‘lganda vakolatlidir.
   2. Minoritar aksiyadorlar qo‘mitasi a’zolarining soni 5 (besh) nafardan ortiq bo‘lmasligi lozim.
   3. Minoritar aksiyadorlarning qo‘mitasi qabul qilingan qarorlar to‘g‘risida har yili Aksiyadorlarning umumiy yig‘ilishida hisobot beradi.
   4. Minoritar aksiyadorlar qo‘mitasining raisi ushbu qo‘mita tarkibidan minoritar aksiyadorlar qo‘mitasining a’zolari tomonidan ko‘pchilik ovoz bilan saylanadi.
6. **TAFTISH KOMISSIYASI**
   1. Jamiyatning moliyaviy-xo‘jalik faoliyati ustidan nazoratni amalga oshirish uchun Aksiyadorlarning umumiy yig‘ilishi tomonidan 3 (uch) nafar a’zodan iborat taftish komissiyasi bir yil muddatga saylanadi.
   2. Taftish komissiyasi a’zolari bir vaqtning o‘zida Kuzatuv kengashining a’zosi bo‘lishi, shuningdek Jamiyatda mehnat shartnomasi (kontrakt) bo‘yicha ishlashi mumkin emas.
   3. Jamiyatning moliya-xo‘jalik faoliyatini tekshirish Taftish komissiyasi, Aksiyadorlar umumiy yig‘ilishi, jamiyat Kuzatuv kengashining tashabbusiga ko‘ra yoki Jamiyat ovoz beruvchi aksiyalarining kamida 5% (besh foizi)ga egalik qiluvchi aksiyadorning (aksiyadorlarning) talabiga ko‘ra jamiyat Kuzatuv kengashini oldindan xabardor qilish yo‘li bilan bir yillik yoki boshqa davr ichidagi faoliyat yakunlari bo‘yicha amalga oshiriladi.
   4. Taftish komissiyasining yozma talabiga binoan Jamiyatning Boshqaruvi unga Jamiyatning moliyaviy-xo‘jalik faoliyati to‘g‘risidagi hujjatlarni taqdim etishga majburdir.
   5. Taftish komissiyasining shakllantirish tartibi va faoliyati jamiyat Aksiyadorlarining umumiy yig‘ilishi tomonidan tasdiqlangan “Taftish komissiyasi to‘g‘risida”gi Nizom bilan belgilanadi.
7. **ICHKI AUDIT XIZMATI**
   1. Jamiyatning ichki audit xizmati Jamiyatning Boshqaruvi, filiallari va vakolatxonalari tomonidan Qonunchilikka, Ustavga va boshqa hujjatlarga rioya etilishini, buxgalteriya hisobida va moliyaviy hisobotlarda ma’lumotlarning to‘liq hamda ishonchli tarzda aks ettirilishi yuzasidan, xo‘jalik operatsiyalarini amalga oshirishning belgilangan qoidalari va tartib-taomillariga rioya etilishini, aktivlarning saqlanishini, shuningdek jamiyatni boshqarish yuzasidan qonunchilikda belgilangan talablarga rioya etilishini tekshirish hamda monitoring olib borish orqali jamiyatning Boshqaruvi, filiallari va vakolatxonalari ishini nazorat qiladi, hamda baholaydi. Ichki audit xizmati manfaatlar to‘qnashuvi va xodimlar tomonidan Jamiyatning Axloq kodeksining buzilishi bilan bog‘liq tekshiruvlarni tashkil qiladi va olib boradi.
   2. Jamiyatning ichki audit xizmati audit qo‘mitasiga va Kuzatuv kengashiga hisobot beradi. Jamiyatning ichki audit xizmatining vazifalari va funksiyalari, huquqlari, majburiyatlari va javobgarligi, shuningdek faoliyati tartibi Kuzatuv kengashi tomonidan tasdiqlangan “Ichki audit xizmati to‘g‘risida” gi Nizom bilan belgilanadi.
   3. Ichki audit xizmati rahbari audit qo‘mitasi taqdimnomasiga asosan Kuzatuv kengashi tomonidan tasdiqlanadi.
   4. Ichki audit xizmati Kuzatuv kengashi tomonidan belgilangan tartibda Kuzatuv kengashiga Jamiyat faoliyati to‘g‘risida ob’ektiv ma’lumotlarni, shuningdek zarur tushuntirish va izohlarni to‘liq va o‘z vaqtida taqdim etadi.
   5. Jamiyat va ichki audit xizmati xodimlari o‘rtasidagi mehnat munosabatlari mehnat qonunchiligi, Ustav va Jamiyatning ichki hujjatlari bilan tartibga solinadi.
8. **KORPORATIV MASLAHATCHI**
   1. Jamiyatda korporativ qonunchiligi, jumladan korporativ boshqaruvi va korporativ moliya sohasidagi qonunchilik talablari, Ustav me’yorlari va korporativ boshqaruvi va korporativ moliya sohasidagi Jamiyatning boshqa ichki hujjatlariga rioya etilishini ta’minlash maqsadida Korporativ maslahatchi lavozimi joriy etiladi.
   2. Korporativ maslahatchi Kuzatuv kengashi tomonidan lavozimga tayinlanadi va vakolatlari muddatidan ilgari tugatiladi. Korporativ maslahatchi Kuzatuv kengashiga hisobdordir. Korporativ maslahatchi Kuzatuv kengashi a’zosi bo‘lmagan Jamiyat xodimi hisoblanadi.
   3. Korporativ maslahatchi Jamiyatning boshqaruv organlari o‘rtasida samarali ma’lumot almashinuviga yordam beradi hamda Jamiyatda korporativ boshqaruvi bilan bog‘liq barcha masalalar yuzasidan Kuzatuv kengashi va Boshqaruv maslahatchisi vazifasini bajaradi hamda Aksiyadorlarning umumiy yig‘ilishi va Kuzatuv kengashi majlislarida kotib vazifasini amalga oshiradi.
   4. Jamiyatning korporativ maslahatchisi Aksiyadorlar umumiy yig‘ilishi va Kuzatuv kengashi majlislariga tayyorgarlik ko‘rish va o‘tkazilishini nazorat qiladi, Aksiyadorlar umumiy yig‘ilishi va jamiyat Kuzatuv kengashi majlislari uchun materiallarning shakllanishini ta’minlaydi va ulardan foydalanishni ta’minlashni nazorat qilib boradi.
   5. Korporativ maslahatchi qonunchilikda belgilangan tartibda va muddatlarda Jamiyat to‘g‘risidagi ma’lumotlarning oshkor etilishi uchun javobgardir.
   6. Korporativ maslahatchi va uning xizmatlarining holati, funksional majburiyatlari, vakolatlari va boshqa masalalari Kuzatuv kengashi tomonidan tasdiqlangan “Korporativ maslahatchi to‘g‘risida”gi nizom bilan belgilanadi.
9. **MOLIYAVIY HISOBOT VA AUDIT**
   1. Jamiyatning moliyaviy yili 1 yanvardan 31 dekabrgacha bo‘lgan taqvimiy yil hisoblanadi.
   2. Buxgalteriya hisobini yuritish va Jamiyatning moliyaviy hisobotlarini tayyorlash tartibi Qonunchilik bilan belgilanadi.
   3. Boshqaruv har yili Aksiyadorlarning umumiy yig‘ilishiga O‘zbekiston Respublikasi “Baxgalteriya hisobi to‘g‘risida”gi Qonuniga muvofiq tayyorlangan o‘tgan yil uchun yillik moliyaviy hisobotni taqdim etadi.
   4. Aksiyadorlarning umumiy yig‘ilishiga taqdim etilgan Jamiyatning moliyaviy hisobotidagi, foyda va zarar hisobi va buxgalteriya balansidagi ma’lumotlarning ishonchliligi tanlov asosida tanlangan va Jamiyat yoki uning aksiyadorlari bilan mulkiy manfaatlar bilan bog‘liq bo‘lmagan auditorlik tashkiloti tomonidan tasdiqlanishi kerak.
   5. Yillik moliyaviy hisobot qonunchilikda belgilangan tartibda va muddatlarda Jamiyatning Kuzatuv kengashi tomonidan oldindan tasdiqlanishi kerak.
   6. Jamiyatning yillik moliyaviy hisoboti Aksiyadorlarning umumiy yig‘ilishi tomonidan tasdiqlanadi.
   7. Qonunchilikda nazarda tutilgan hollarda, belgilangan tartibda tekshirishdan tashqari, qo‘shimcha tekshirish ham o‘tkazilishi mumkin.
10. **JAMIYAT TOMONIDAN MA’LUMOTLARNI OSHKOR QILISH.**

**JAMIYAT HUJJATLARI**

* 1. Jamiyat qonunchilikda belgilangan tartibda va muddatlarda Jamiyat to‘g‘risidagi ma’lumotlarni oshkor qilishga majburdir.
  2. Jamiyat YAgona korporativ ma’lumot portalida ([www.openinfo.uz](http://www.openinfo.uz)), Jamiyatning [www.ngmk.uz](http://www.ngmk.uz) - korporativ veb-saytida, [www.kpi.davaktiv.uz](http://www.kpi.davaktiv.uz) veb-saytda Jamiyat haqidagi ma’lumotlarni oshkor qiladi.
  3. Aksiyador yoki boshqa manfaatdor shaxsning talabiga binoan, Jamiyat qonunchilikda nazarda tutilgan hujjatlarning nusxalarini taqdim etishga majburdir. Hujjatlarning nusxalari qonunchilikda belgilangan muddatda taqdim etiladi, agar muddat belgilanmasa, bunday talab olingan kundan boshlab 5 (besh) ish kunidan kechiktirmay taqdim etiladi.
  4. Hujjatlarning nusxalarini taqdim etganlik uchun to‘lov miqdori Jamiyat tomonidan belgilanadi va u hujjatlar nusxalarini tayyorlash hamda ularni etkazib berish bilan bog‘liq xarajatlardan oshmasligi kerak.
  5. Jamiyat Qonunchilikda va Jamiyatning ichki hujjatlarida nazarda tutilgan barcha hujjatlarni saqlashga majburdir.

1. **YAKUNIY QOIDALAR**
   1. Jamiyatni qayta tashkil etish va tugatish Qonunchilikda belgilangan tartibda amalga oshiriladi
   2. Aksiyadorlar umumiy yig‘ilishi yoki Kuzatuv kengashining qarori bilan Ustavga kiritilgan barcha o‘zgartirish va qo‘shimchalar O‘zbekiston Respublikasining tegishli davlat organi tomonidan ro‘yxatga olinadi.
   3. Ustavga kiritilgan o‘zgartishlar va qo‘shimchalar yoki yangi tahrirdagi Jamiyatning Ustavi davlat ro‘yxatidan o‘tkazilgan paytdan boshlab, amaldagi Qonunchilik bilan belgilangan hollarda esa, davlat ro‘yxatidan o‘tkazuvchi organga xabar berilgan paytdan boshlab kuchga kiradi.
   4. Agar Qonunchilikda ushbu Ustavda nazarda tutilganidan boshqacha qoidalar belgilangan bo‘lsa, unda Qonunchilik qoidalari qo‘llaniladi.
   5. Ustav bilan tartibga solinmagan munosabat va (yoki) masalalar Qonunchilik bilan tartibga solinadi.